Diari Oficial de la Generalitat Valenciana


Sumari del DOGV 5767, del 21-05-2008 (2008/6102)

RESOLUCIÓ de 13 de maig de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre l'administració general de l'Estat i la Generalitat per al finançament d'infraestructures del transport metropolità de València per a l'exercici 2007.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5767

Data del DOGV
:   21-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6102


Data del document
:   13-05-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Economia, Hisenda i Ocupació
    * Conselleria Infraestructures i Transport
    * València
    * València
    * metre
    * administració central
    * metròpoli
    * cooperació administrativa

RESOLUCIÓ de 13 de maig de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre l'administració general de l'Estat i la Generalitat per al finançament d'infraestructures del transport metropolità de València per a l'exercici 2007. [2008/6102]  
L'administració general de l'Estat i la Generalitat han subscrit, després de la tramitació prèvia reglamentària, el 19 de desembre de 2007, el conveni per al finançament d'infraestructures del transport metropolità de València per a l'exercici 2007.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0581/2008, i que figura com a annex d'esta resolució.  
Valencia, 13 de maig de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni entre l'administració general de l'Estat i la Generalitat per al finançament d'infrastructures del transport metropolità de València per a l'exercici 2007  
Madrid, 19 de desembre de 2007  
Intervenen  
Per part de l'administració general de l'Estat, Magdalena Álvarez Arza, ministra de Foment, i Juana María Lázaro Ruiz, sotssecretària del Ministeri d'Economia i Hisenda fent ús de les competències que els atorga l'article 6.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, així com la disposició addicional tretze, i el punt huit de l'Acord del Consell de Ministres de 2 de març de 1990, segons la redacció donada per l'Acord de 3 de juliol de 1998. Juana María Lázaro Ruiz, sotssecretària del Ministeri d'Economia i Hisenda, actua en virtut del que disposa l'Orde EHA/3057/2004, de 21 de setembre, per la qual es deleguen competències a favor de diversos òrgans del Ministeri d'Economia i Hisenda.  
Per part de la Generalitat, Gerardo Camps Devesa, conseller d'Economia, Hisenda i Ocupació i Mario Flores Lanuza, conseller d'Infraestructures i Transport, que actua d'acord amb les atribucions que li conferix l'article 17. f) de la Llei 5/1983, de 30 de desembre, del Consell, en compliment del que preveu l'Acord del Consell de 7 de desembre de 2007.  
Les dos parts es reconeixen capacitat jurídica suficient per a la subscripció del present conveni i actuen en exercici de les competències que es deriven per a cada una d'estes del que establix l'article 149.1.13ª de la Constitució en matèria de planificació i coordinació econòmica general, i l'article 49.1.15ª de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, segons la redacció donada per la Llei Orgànica 1/2006, de 10 d'abril, de Reforma de l'esmentat Estatut d'Autonomia.  
Els que intervenen per part de l'administració general de l'Estat actuen d'acord amb les atribucions que els conferix l'article 13 de la Llei 6/1997, de 14 d'abril, d'Organització i Funcionament de l'administració general de l'Estat, l'article 4 de la Llei 50/1997, de 27 de novembre, del Govern; el Reial Decret 562/2004, de 19 d'abril, pel qual s'aprova l'estructura orgànica bàsica dels departaments ministerials; els reials decrets 1476/2004, de 18 de juny, i 1552/2004, de 25 de juny, pels quals es desenvolupen l'estructura orgànica bàsica dels ministeris de Foment i d'Economia i Hisenda, respectivament.  
Manifesten  
El conveni 2003-2006 firmat entre la Generalitat i l'administració general de l'Estat (AGE) preveia una sèrie d'actuacions en la xarxa ferroviària de València, de titularitat de la Generalitat, per un import total de 181.400 milers d'euros.  
El desplegament d'este va conduir al fet que la xifra de pagaments efectuats a càrrec dels pressupostos de la Generalitat van arribar a la xifra de 127.355,75 milers d'euros, per la qual cosa els lliuraments a càrrec de l'AGE van ser inferiors als inicialment previstos en el conveni assenyalat.  
Els Pressupostos Generals de l'Estat per a 2007 contenen una dotació pressupostària per un import de 15.116,50 milers d'euros en l'aplicació pressupostària 94.24.819Q.692 susceptible de destinar-se a cobrir la part no satisfeta en el conveni anterior, alhora que la Generalitat preveu l'acreditació de pagaments a càrrec dels pressupostos per a 2007 per un import de 45.349,5 milers d'euros, corresponents a actuacions arreplegades en el conveni 2003-2006.  
Per consegüent, amb vista a establir un instrument de cooperació comuna entre la Generalitat i l'administració general de l'Estat (AGE), en relació amb les inversions en infraestructures ferroviàries en la xarxa de transport metropolità de València i a fi d'estipular el règim d'aportacions financeres de les dos administracions, acorden les següents:  
Clàusules  
Clàusula 1. Objecte, naturalesa i període de vigència del conveni  
Este conveni establix les aportacions pressupostàries per a l'exercici 2007 de les administracions firmants destinades a finançar determinades inversions en infraestructures del transport metropolità de València, que ja van ser parcialment cofinançades en el marc del conveni de col·laboració corresponent al període 2003-2006.  
Este conveni té naturalesa administrativa i queda exclòs de la legislació de contractes en virtut del que disposa l'article 3.1.c) del Reial Decret Legislatiu 2/2000, de 16 de juny, pel que s'aprova el Text Refós de la Llei de Contractes de les Administracions Públiques.  
El conveni estarà vigent des de l'1 de gener fins al 31 de desembre de 2007.  
Clàusula 2. Actuacions cofinançables i marc pressupostari associat  
Als efectes del present conveni es consideren cofinançables els projectes d'inversió que es detallen en l'annex, i dels quals es puguen acreditar certificats abonats a càrrec dels pressupostos de la Generalitat durant l'exercici 2007.  
Per a les inversions assenyalades en l'annex, l'AGE aportarà la tercera part del seu cost, amb el límit màxim de la consignació pressupostària de 2007 que és de 15.116,5 milers d'euros, i la Generalitat les dos terceres parts restants.  
Clàusula 3. Forma de pagament i liquidació de les aportacions de l'AGE  
Les aportacions que s'han d'efectuar per l'AGE durant el període de vigència del conveni es lliuraran a càrrec de l'aplicació pressupostària 93.95.015M.374 «A la Generalitat per al finançament d'infraestructures del ferrocarril metropolità de València, segons el conveni subscrit amb l'Estat».  
L'aportació de l'AGE es produirà en funció exclusivament de certificats pagats a càrrec dels pressupostos de la Generalitat durant l'exercici 2007.  
A estos efectes, la Generalitat remetrà acreditació sobre el volum de certificats pagats a càrrec dels seus pressupostos, referida a una data el més pròxima possible a la de realització de la Comissió de Seguiment.  
A l'efecte que es puga abonar la quantitat resultant de la liquidació, el president de la Comissió de Seguiment prevista en la clàusula 5 instarà de la Direcció General de Coordinació Financera amb les comunitats autònomes la tramitació de l'oportú expedient de despesa que conduïx al pagament de la quantitat resultant de la liquidació efectuada.  
Clàusula 4. Compatibilitat amb altres subvencions  
L'atorgament de la subvenció per part de l'AGE és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
Clàusula 5. Comissió de Seguiment  
5.1. Constitució i composició  
Per al seguiment i desenvolupament del present conveni, i després de la seua firma, es constituirà una Comissió de Seguiment composta de forma paritària per huit vocals, quatre en representació de l'administració general de l'Estat i quatre en representació de la Generalitat.  
Per part de l'administració General de l'Estat estaran representades les institucions següents: Ministeri d'Economia i Hisenda, Ministeri de Foment i Delegació del Govern a la Comunitat Valenciana.  
Els vocals dels ministeris d'Economia i Hisenda i de Foment seran nomenats pel titular de cada un dels centres directius següents i al qual representaran:  
- Direcció General de Planificació i Coordinació Territorial.  
- Direcció General de Coordinació Financera amb les Comunitats Autònomes.  
- Direcció General de Pressupostos.  
Els vocals de la Generalitat seran nomenats d'acord amb el que establix la seua normativa interna.  
La Presidència correspondrà al Ministeri de Foment i la Secretaria de la Comissió de Seguiment l'exercirà un funcionari de la Direcció General de Planificació i Coordinació Territorial del Ministeri de Foment, que tindrà veu però no vot.  
Així mateix, podran assistir-hi, amb veu però sense vot, els representants que les administracions respectives consideren convenient.  
5.2. Funcions  
Les funcions de la Comissió seran:  
- Realitzar la liquidació segons els criteris fixats en este conveni i, si és el cas, els d'interpretació aprovats, i remetre-la a la Direcció General de Coordinació Financera amb les Comunitats Autònomes per conducte del president de la Comissió.  
- Controlar sobre la base de la informació sol·licitada a la Generalitat l'execució d'este conveni, per a la qual es facilitarà als membres de la Comissió qualsevol informació que s'estime necessària, i supervisar el compliment dels compromisos assumits per cada una de les parts firmants.  
- Resoldre els problemes d'interpretació i compliment que puguen plantejar-se respecte al present conveni.  
- Aquelles altres que es deriven d'este conveni o que les parts firmants li conferisquen.  
5.3. Convocatòria i periodicitat de les reunions  
La Comissió de Seguiment es reunirà quan la convoque el seu president, bé per iniciativa pròpia, bé a petició de la meitat dels vocals, i és obligatori realitzar la sessió ordinària, almenys, una vegada a l'any.  
Les reunions es convocaran almenys amb dos dies d'antelació i s'haurà d'ajuntar a la citació l'orde del dia.  
En el cas que un vocal no poguera assistir a la reunió designarà un substitut perquè el represente o delegarà el seu vot en un altre membre de la Comissió. Esta designació o delegació serà comunicada al secretari de la Comissió per qualsevol mitjà que deixe constància de la seua recepció.  
5.4. Adopció d'acords  
Els acords de la Comissió de Seguiment s'adoptaran per consens dels membres presents, i, perquè aquells siguen vàlids, serà necessari que concórreguen més de la meitat dels seus membres amb dret de vot.  
Clàusula 6. Liquidació en cas de resolució del conveni  
En cas de resolució del present conveni la liquidació es produirà atenent els pagaments efectuats per la Generalitat a càrrec dels seus pressupostos fins a la data de resolució.  
Clàusula 7. Control financer  
La Comissió de Seguiment, l'administració general de l'Estat i la Generalitat facilitaran tota la informació necessària perquè la Intervenció General de l'administració de l'Estat (IGAE) puga efectuar, si ho considera oportú, l'adequat exercici de les funcions de control.  
Clàusula 8. Publicitat  
La contribució financera de l'administració general de l'Estat haurà de quedar reflectida en els cartells divulgatius de les obres en la forma que acorde la Comissió de Seguiment.  
Clàusula 9. Causes de resolució  
Seran causes de resolució del present conveni el mutu acord de les administracions que intervenen, l'incompliment d'algunes de les clàusules, que en este cas serà preceptiva la denúncia; així com qualsevol altra causa prevista en la legislació vigent. En cas de denúncia, el conveni seguirà vigent fins a la finalització de l'any natural en què es produïsca esta.  
Com a prova de conformitat, firmen el present conveni a Madrid, 19 de desembre de 2007.  
La ministra de Foment. Magdalena Álvarez Arza  
El conseller d'Economia, Hisenda i Ocupació. Gerardo Camps Devesa  
El conseller d'Infraestructures i Transport. Mario Flores Lanuza  
La sotssecretària del Ministeri d'Economia i Hisenda, p. d. (Orde EHA/3057/2004, de 21 de setembre). Juana María Lázaro Ruiz  
ANNEX  
Actuacions cofinançades parcialment en el marc del conveni 2003-2006 amb data de pagament posterior a 31 de desembre de 2006. Previsió de pagaments pressupostaris que s'han d'efectuar entre l'1 de gener i el 31 de desembre de 2007.  
